[image: image1.jpg]Nota de premsa

YR

GENERALITAT
VALENCIANA

CONSORCI
DE MUSEUS
DE LA
COMUNITAT
VALENCIANA





Consorci de Museus

El Centre del Carme i el Festival Baba Kamo llancen una convocatòria per a participar en l’exposició internacional d’il·lustració
· Fins al 7 de novembre hi podran presentar els seus treballs les il·lustradores i il·lustradors majors de 18 anys, amb independència del seu lloc d’origen, ja siga de manera individual o en col·lectiu 

· Del 13 al 15 de desembre, el Centre del Carme serà seu de la segona edició del Festival Baba Kamo, que l’any passat va reunir més de 5.000 persones entorn del llibre il·lustrat 

València (28.10.19). El Centre del Carme Cultura Contemporània serà seu de la segona edició de Baba Kamo, festival i fira del llibre il·lustrat, del 13 al 15 de desembre, un esdeveniment que pretén consolidar-se com la gran trobada anual al voltant dels llibres il·lustrats a València.

Amb el suport del Consorci de Museus, l’organització manté oberta fins al 7 de novembre una convocatòria pública per a seleccionar els il·lustradors i il·lustradores participants en l’exposició internacional d’il·lustració editorial ‘Babalunga i Kamolongos’. 

L’any passat, un total de 77 creadors de tot el món van mostrar la seua obra. En aquest sentit, els responsables de la trobada han recordat el “molt bon acolliment” que va tindre la iniciativa i han assegurat que confia “a atraure un nombre més elevat de participants internacionals, gràcies als esforços realitzats i a la bona repercussió i el boca-orella que va suscitar l’edició anterior”.

Segons el director del Consorci de Museus, José Luis Pérez Pont, “Baba Kamo ompli un espai imprescindible dins de les arts visuals contemporànies que posa la il·lustració al lloc que li correspon, que elimina les barreres caduques que parlen d’alta i baixa cultura i d’arts majors i menors”.

Per tant, podran presentar-se a aquesta convocatòria il·lustradors i il·lustradores majors de 18 anys, amb independència del seu lloc de procedència, ja siga de manera individual o en col·lectiu, amb il·lustracions que formen part d’una publicació o d’un projecte editorial, inèdit o publicat al llarg d’aquest 2019. Dels participants en aquesta exhibició se seleccionarà la persona que realitzarà la imatge de la pròxima edició de 2020.

Un cocodril, una girafa, una goril·la... El selvàtic cartell d’aquest segon Baba Kamo és obra de l’il·lustrador madrileny Daniel Montero Galà en col·laboració amb Yinsen Studio, les dissenyadores responsables de la identitat gràfica de l’esdeveniment.

Montero Galà va ser seleccionat a partir de la primera convocatòria internacional ‘Babalunga i Kamolongos’ per part d’un jurat de prestigi reconegut en el món de la il·lustració espanyola format per Manuela Rodríguez (directora editorial de Kalandraka), Sandra López i Ángel Domingo (directors de l’agència Pencil-Ilustradores), Artur Galocha (director d’art de la revista ‘Retina – El País’), Inma Corcho (directora del Museu ABC del Dibuix i la Il·lustració) i els membres de l’equip Baba Kamo. El jurat va justificar la seua decisió per “la gran capacitat per a conjugar elements en aparença inconnexos i generar, així, unes imatges rotundes d’una gran contundència gràfica i cromàtica”. Especialitzat en l’àmbit editorial, aquest creador ha publicat més de trenta llibres il·lustrats amb companyies com Penguin Random House, Edelvives, SM, Anaya o Santillana.

Montero Galà pren, així, el relleu d’Ana Penyas (creadora del cartell de la primera edició), amb “una bigarrada imatge molt festiva que combina elements de l’imaginari del llibre de Carlos Pérez i Miguel Calatayud sobre Kembo, el lleó pacifista de les selves de Baba Kamo, amb una gran festa de personatges que lligen com animals”, han indicat Manuel Garrido i Paula Pérez i de Lanuza, directors del festival. Segons l’autor, “l’any passat vaig poder comprovar el caràcter festiu, familiar i pròxim del festival, organitzat pels companys d’APIV, i he volgut transmetre amb la meua il·lustració aquesta alegria, aquest color i aquesta festivitat mitjançant una gran congregació d’animals lectors. A més, em va fer molta il·lusió poder homenatjar un autor al qual admire tant com Miguel Calatayud”.

A més de l’exposició, Baba Kamo presentarà activitats professionals i divulgatives i oferirà una gran fira integrada per editorials especialitzades, llibreries i segells d’autoedició. La convocatòria per als expositors que integraran la segona fira de Baba Kamo està oberta fins a l’1 de novembre. 

Organitzada per la Fundació FULL i l’Associació de Professionals de la Il·lustració Valenciana (APIV), durant la seua primera edició, més de 5.000 persones van visitar Baba Kamo, que va tindre 27 expositors i va coordinar més d’una dotzena d’activitats. A més, el festival va propiciar 70 entrevistes professionals i 85 docents van participar en les jornades de formació al professorat del CEFIRE. 

Baba Kamo encara la seua nova edició amb el mateix esperit transformador: “Reivindiquem el llibre il·lustrat per a totes les edats, no només dirigit al públic infantil, i el treball de tots els agents del món del llibre il·lustrat, començant pels autors, però també arribant a altres figures fonamentals com els editors, els llibreters o els bibliotecaris, als quals cal reconéixer i enfortir”, ha explicat Jesús Figuerola, president de la Fundació FULL. En el mateix sentit, Garrido i Pérez també han destacat “la importància de l’hàbit lector de paraules i d’imatges per a la formació de persones amb llibertat de pensament, més crítiques i, per tant, més lliures”.

Jornades de formació al professorat
Enguany, Baba Kamo tornarà a acollir les jornades de formació del professorat ‘Àlbum il·lustrat i escola’, coorganitzades amb el CEFIRE de Plurilingüisme de la Generalitat, però en aquesta ocasió s’hi sumaran també els CEFIRE d’Educació Infantil i l’Artísticoexpressiu. D’aquesta manera, s’amplia considerablement l’oferta formativa a diferents itineraris específics. Una expansió que busca, en paraules de la coordinadora d’activitats de Baba Kamo, Clara Berenguer, “facilitar eines per a l’ús del llibre il·lustrat com a recurs educatiu”. En aquest sentit, Joan Giner, director del CEFIRE Específic de Plurilingüisme, ha subratllat la importància de “la col·laboració amb altres agents i entitats que treballen en àmbits que poden tindre relació amb la formació del professorat”. A més, ha recordat que “l’àlbum il·lustrat ofereix moltes possibilitats de treball a l’aula, com podran comprovar els docents que s’inscriguen en les jornades”. La inscripció per als docents s’obrirà els pròxims dies.

El festival Baba Kamo s’emmarca dins de les accions del Pla valencià de foment del llibre i la lectura 2017-2021 de la Generalitat, i amb aquest es pretén posar en valor el treball de diversos agents del món del llibre i la il·lustració gràfica.

[image: image2.jpg]Centre del Carme Cultura Contemporania. C/ Museu, 2. 46003 Valéncia. 96 315 20 24. www.consorcimuseus.gva.es f






[image: image1.jpg][image: image2.jpg]